**MAREC - SUŠEC**

V sušcu prihiti pomlad,

rad se loti nas prehlad.

Primož v robec se usekuje,

k brhki Tjaši pogleduje.

Sonček je še ves sanjav,

sliši ptičev se živžav,

prva muha pribrenči,

primula se razcveti.







Vsak, kdor more, okopava,

cepi pa sadi in seje.

Vabi k sebi ga narava,


poje, uka in se smeje.

Ko napoči sušec, marec,

mož, mladenka ali starec

po življenju koprni,

živo vse se prebudi.



12. marec - GREGORJEVO

**Ljubezen**

Ljubezen se naskrivaj rodi,

da sploh ne ve zase.

Od svetlih pogledov živi

in tiho rase.

Ljubezni sveti v očeh

zasanjana roža

in nežnost ima v dlaneh,

ki žametno boža.

Na ustnicah ji trepeta

zamišljen vzdih.

In venomer se smehlja

zlat sončni zajček na njih.

Ljubezen plava v oblakih,

ne hodi po tleh.

A rada je s skrivnimi znaki

zapisana v šolskih klopeh.

Ljubezni se jezik zatika.

Vse počne sebi navkljub,

dokler ni dovolj velika

za prvi poljub.

Niko Grafenauer

**Moja prva pesem**

Prva pesem je kot prva ljubezen:

s prvo ljubeznijo molčimo na štiri oči,

v prvi ljubezni na znamo šteti do tri

in prva ljubezen se rima samo na bolezen.

Svojo prvo pesem sem skrival pred bratom,

pred sestrama, mamo in atom.

Moja prva pesem je v vojski zgorela,

vojska nam zmeraj pusti veliko, veliko pepela.

Prva ljubezen nas v spominih obišče,

ko nam sivijo lasje.

Prva pesem z mano gre.

In kadar sva sama, njen glas, zaupen in tih

zašepeta iz prve pesmi okorni stih.

Dane Zajc

21. marec – svetovni dan poezije

